બિહારના શેખપુરામાં બંધ સમર્થકોએ હાવરા-ગયા એકસપ્રેસ, નાલંદામાં શ્રમજીવી એકસપ્રેસ રોકી હતી. આરા સ્ટેશને વિક્રમશીલા એક્સપ્રેસ રોકવામાં આવી હતી. રાંચી-પટણા ઇન્ટરસિટી ટ્રેનને પણ જહાનાબાદ સ્ટેશન પર રોકી દેવામાં આવી હતી. મુંબઇમાં મહારાષ્ટ્ર નવનિર્માણ સેના (મનસે)ના કાર્યકરોએ બળજબરીપૂર્વક દુકાનો બંધ કરાવી હતી. મુંબઇમાં ભારત બંધ દરમિયાન દેખાવો કરી રહેલા કોંગ્રેસના નેતા સંજય નિરુપમ સહિત કોંગ્રેસી કાર્યકરોની ધરપકડ કરવામાં આવી હતી. મુંબઇના અંધેરી વિસ્તારમાં કોંગ્રેસના પ્રદેશ પ્રમુખ અશોક ચવ્હાણના નેતૃત્વમાં લોકલ ટ્રેન રોકવામાં આવી હતી. જ્યારે પરેલ વિસ્તારમાં દુકાનો બળજબરીપૂર્વક બંધ કરાવવામાં આવી હતી. પુણેમાં મનસેના કાર્યકરોએ બંધ દરમિયાન એક બસને આગ ચાંપી હતી.